P r e d k l a d a c i a    s p r á v a

	Ústavný zákon č. 90/2001 Z.z., ktorým sa mení a dopĺňa Ústava Slovenskej republiky č. 460/1992 Zb., novou úpravou článku 7 významne zasiahol do predchádzajúcej úpravy postavenia, ale aj dojednávania a schvaľovania medzinárodných zmlúv. Problémovou otázkou aplikácie článku 7 Ústavy SR je najmä odsek 5, ktorý zavádza do Ústavy SR aspekt prednosti medzinárodných zmlúv pred zákonmi. V tejto súvislosti v medzinárodnej zmluvnej praxi Slovenskej republiky vznikajú pochybnosti spojené s kategorizáciou medzinárodných zmlúv uvedenou v článku 7 ods. 4 a v článku 7 ods. 5 a následným určením, či medzinárodná zmluva má alebo nemá prednosť pred zákonmi.

	Vzhľadom na tento ústavno-teoretický, ale aj praktický problém, ktorý sa dotýka samotného dojednávania a schvaľovania medzinárodných zmlúv, ale aj rozlišovania medzinárodných zmlúv na prezidentské (vyžadujú si súhlas Národnej rady SR a ratifikáciu prezidentom) a vládne (postačuje schválenie vládou), je žiadúce vykonať odbornú analýzu tohto problému a prijať jednoznačné riešenie. 

	Z uvedených dôvodov sa odporúča, aby vláda Slovenskej republiky dočasne odložila podpísanie už schválených návrhov vládnych medzinárodných zmlúv a poverila podpredsedu vlády a ministra spravodlivosti gesciou vypracovania expertnej analýzy článku 7 ods. 4 a 5 Ústavy SR odborníkmi na ústavné a medzinárodné zmluvné právo.